**Obrazložitev metodologije za izračun stroška vključitve osebe iz ciljne skupine v projekte**

**»Prehod mladih +«**

Stroški vključitve posameznika oz. osebe iz ciljne skupine v projekte »Prehod mladih +« bodo projektnim partnerjem, ki bodo izvajali projekte prehoda, povrnjeni v obsegu stroška na enoto (v nadaljevanju: SE). Osebe iz ciljne skupine javnega razpisa so mladi, ki potrebujejo prilagojeno izvajanje programov vzgoje in izobraževanja z dodatno strokovno pomočjo ali prilagojene programe vzgoje in izobraževanja oziroma posebne programe vzgoje in izobraževanja, in sicer, mladi z motnjami v duševnem razvoju, slepi in slabovidni, z okvaro vidne funkcije, gluhi in naglušni, z govorno-jezikovnimi motnjami, gibalno ovirani, dolgotrajno bolni, avtističnimi motnjami ter čustvenimi in vedenjskimi motnjami. Za mlade se štejejo osebe, ki so v trenutku vključitve v projekt stare do vključno 26 let in obiskujejo osmi ali deveti razred osnovne šole ali osnovne šole s prilagojenim programom, srednjo šolo ali višjo, visoko šolo ali fakulteto in za katere se ugotavlja, da bodo imeli večje težave in ovire pri prehodu na trg dela in zaposlovanja.

SE predstavlja zmnožek cene ure storitve in število potrebnih ur, ki je izračunano za povprečno obravnavo mladega s posebnimi potrebami. Pri izračunu cene storitev prehoda je upoštevana povprečna cena ure storitve, tako individualne kot skupinske obravnave (30 EUR, zaokroženo navzgor) v okviru zaposlitvene rehabilitacije v letu 2023 na podlagi veljavnega Sklepa o cenah storitev zaposlitvene rehabilitacije in podpornih storitev št. 141-12/2021/1, ki ga je sprejel minister za delo, družino, socialne zadeve in enake možnosti dne 16. 12. 2021 (dostopen na: <https://www.gov.si/teme/ranljive-skupine-na-trgu-dela/>). Del SE predstavlja tudi znesek obveznih zavarovanj, zaokrožen navzgor in se ga lahko uveljavlja zgolj enkrat za posameznega uporabnika ob uspešnem izhodu iz projekta.

V nadaljevanju je predstavljena metodologija za izračun SE, pri kateri je upoštevano eno temeljnih načel lestvic stroškov na enoto, kot so opredeljene v Smernicah Evropske komisije o poenostavljenih možnostih obračunavanja stroškov.

Strošek vključitve enega uporabnika v projekt v nobenem primeru ne sme preseči v javnem razpisu določenega stroška, tj. 1.905,00 EUR, kar vključuje strošek zavarovanj oz. 1.890,00 EUR upoštevajoč izvedbo vseh vsebin, ki so določene v poglavju 6.2.2 javnega razpisa. Strošek prispevkov zavarovanj uporabnika je krit za eno usposabljanje pri delodajalcu ali eno izobraževanje s praktičnim delom.

Pri določanju števila ur za vsebine prehoda so upoštevani Standardi storitev zaposlitvene rehabilitacije, Normativi na področju zaposlitvene rehabilitacije in Evalvacija projekta Razvoj in izvajanje projekta prehod mladih s posebnimi potrebami na trg dela (končno poročilo). Standardi storitev zaposlitvene rehabilitacije so ključni dokument na področju zaposlitvene rehabilitacije, ki določa strokovno doktrino, rehabilitacijski proces, njegovo vsebino, metode dela, pričakovane cilje, časovni obseg, učinke ter osnovne strokovne in organizacijske pogoje za izvajanje storitev. Nastali so na podlagi izkušenj na področju zaposlitvene rehabilitacije in na osnovi spremljanja časovnega in vsebinskega obsega storitev, zato predstavljajo dokument, katerega ugotovitve so pomembne tudi pri oblikovanju novih storitev. Standardi opredeljujejo tudi okvirne časovne obsege storitev, ki so eden od elementov za oblikovanje normativov. Normativi na področju zaposlitvene rehabilitacije so tako nastali na podlagi spremljanja rezultatov in primerov dobrih praks na področju zaposlitvene rehabilitacije, in sicer na podlagi vrednotenja storitev glede na primerjanje povprečnega števila ur porabljenih za posamezne storitve zaposlitvene rehabilitacije in omogočajo realne in primerljive podatke o učinkovitosti posameznih timov in osnovo za sprejemanje rešitev na racionalnih osnovah, saj primerjalne vrednosti predstavljajo stabilno primerjalno vrednost, ki je neodvisna od sprememb na področju financiranja ali drugih sprememb. Ključni dokument, ki je upoštevan pri pripravi SE je evalvacija zaključenega projekta Razvoj in izvajanje prehoda mladih s posebnimi potrebami na trg dela (v nadaljevanju: evalvacija zaključenega projekta), ki v tretjem poglavju Vsebine/storitve v projektu Prehod mladih natančno opredeli in analizira vsebine prehoda ter z njimi povezano število izvedenih ur strokovnih delavcev na uporabnika.

Upoštevajoč navedene dokumente, je izračun SE:

|  |  |  |  |
| --- | --- | --- | --- |
| **Prehod mladih +** | | | |
| **št.** | **storitev** | | **št. ur** |
| **1** | **Sodelovanje pri naboru in izboru uporabnikov** | | 2 |
| **2** | **Izdelava individualnega načrta za vključitev uporabnikov** | | 4 |
| **3** | **Motiviranje, opolnomočenje in spremljanje uporabnikov pri prehodu v izobraževanje s praktičnim delom ali usposabljanje pri delodajalcu** | | 12 |
| **4** | **Preizkušanje izvajanja storitev zaposlitvene rehabilitacije, prilagojene za mlade** | | 13 |
| **5** | **Sodelovanje s strokovnimi delavci strokovnih timov za ZR** | | 1 |
| **6** | **Sodelovanje s svetovalnimi in strokovnimi delavci ter sodelavci na šolah ter izvedba delavnic za ozaveščanje in opolnomočenje šolskih svetovalnih delavcev** | | 6 |
| **7** | **Motiviranje in ozaveščanje staršev oz. skrbnikov uporabnikov** | | 3 |
| **8** | **Sodelovanje z delodajalci z namenom izobraževanja s praktičnim delom ali usposabljanja uporabnika in sodelovanje pri pripravi skupne mreže delodajalcev** | | 8 |
| **9** | **Sodelovanje pri strokovnih izhodiščih in strokovnih vprašanjih pri prehodu mladih** | | 0,5 |
| **10** | **Medsebojna komunikacija vseh projektnih partnerjev** | | 0,5 |
| **11** | **Administrativna dela** | | 2 |
| **12** | **Spremljanje uporabnika po izhodu iz projekta** | | 6 |
| **13** | **Funkcionalno opismenjevanje uporabnikov** | | 5 |
| **SKUPAJ** | | | **63 ur** |
| **SKUPAJ ZNESEK** | | | **1.890,00** |
| **14** | | **Zavarovanje za izobraževanje s praktičnim delom ali usposabljanje pri delodajalcu** | **15,00 EUR** |
| **ZNESEK Z ZAVAROVANJEM** | | | **1.905,00** |

**Obrazložitev vsebin in števila ur**

1. **Sodelovanje s projektnim partnerjem, ki bo izvajal projekt koordinacije, pri naboru in izboru uporabnikov**

Nabor in izbor uporabnikov bo predvidoma vključeval informiranje ciljne skupine (skupinska obravnava) in ključnih deležnikov o možnostih vključitve v projekt, individualne razgovore o vključitvi ter se zaključil s podpisom dogovora o vključitvi v prehod ter medsebojnih pravicah in obveznostih pri izvajanju vsebin. Nabor in izbor uporabnikov se bo izvajal tekom celotnega trajanja projektov. Iz evalvacije zaključnega projekta izhaja, da je bilo največ ur za nabor mladih s posebnimi potrebami potrebnih v prvem letu izvajanja – na začetku je bilo več časa namenjenega vzpostavljanju stikov s šolami in animiranju potencialnih kandidatov za vključitev. Po vzpostavljenem sistemu vključevanja oz. sodelovanja s šolami, se je dinamika vključevanja stabilizirala. V prvem letu izvajanja je bilo tako tej vsebini namenjeno v povprečju 3,5 ure, v kasnejših letih med 0,5 in 1,9 ure. Glede na pretekle izkušnje se ocenjuje, da bosta 2 uri na uporabnika za celotno obdobje trajanja projekta zadostovali za uspešno izvedbo vsebine.

1. **Izdelava individualnega načrta za vključitev uporabnika**

Projektni partnerji prehoda bodo skupaj z uporabniki izdelali individualne načrte prehode, katerih namen je načrtovanje in vodenje procesa prehoda, katerega rezultat je vključitev v izobraževanje s praktičnim delom ali usposabljanje pri konkretnem delodajalcu. Individualni načrt se bo tekom izvedbe projekta prehoda po potrebi dopolnjeval. Pomembno je, da vsebuje dolgoročne in kratkoročne cilje ter aktivnosti, metode in tehnike za dosego ciljev. Iz evalvacije zaključenega projekta izhaja, da je izdelava individualnega načrta za vključitev uporabnika najprej zahtevala več časa, saj je šlo za nov način dela z mladimi, vendar je priprava sčasoma postala rutinska naloga in je zahtevala manjše število ur. V prvem letu je tako izdelava individualnega načrta za vključitev uporabnika v povprečju terjala 5,2 ure, kar se je v zadnjih dveh letih zmanjšalo na 3,2 oziroma 2 uri. Na podlagi preteklih izkušenj se ocenjuje, da bodo zadostovale 4 ure za uspešno izvedbo vsebine.

1. **Motiviranje, opolnomočenje in spremljanje uporabnikov pri aktivnem prehodu iz šole v izobraževanje s praktičnim delom ali usposabljanje pri delodajalcu na podlagi individualnega načrta**

Vsebine motiviranja, opolnomočenja in spremljanja uporabnikov so med ključnimi vsebinami, kar se je izkazalo tudi v evalvaciji zaključenega projekta, saj je bilo v vseh letih izvajanja preteklega projekta največ ur (36,1 %) namenjenih tem vsebinam. Vključuje individualno in vsebinsko obravnavo, odvisno od potreb in uresničevanja ciljev, zastavljenih v individualnem načrtu. Uporabnike se spremlja ves čas vključitve v projekt, poseben poudarek je na pripravi možnosti in pogojev za izobraževanje s praktičnim delom ali usposabljanje pri konkretnem delodajalcu. Uporabnike se bo motiviralo in spodbujalo za aktivno življenje, omogočilo se jim bo aktivno in enakopravno sodelovanje v procesu ter soodločanje glede individualnih potreb, želj in karierne orientacije. Iz evalvacije zaključnega projekta je razvidno, da je bilo aktivnosti motiviranja, opolnomočenja in spremljanja namenjeno v povprečju med 9,3 in 13,9 ure na uporabnika. Glede na navedeno se ocenjuje, da bo 12 ur na uporabnika zadoščalo za uspešno izvedbo vsebine.

1. **Preizkušanje načina izvajanja storitev zaposlitvene rehabilitacije s ciljem sodelovanja pri pripravi predloga standardov in normativov zaposlitvene rehabilitacije, prilagojene za mlade**

Storitve zaposlitvene rehabilitacije ureja Zakon o zaposlitveni rehabilitaciji in zaposlovanju invalidov, in obsegajo zlasti:

* svetovanje, vzpodbujanje in motiviranje invalidov k aktivni vlogi,
* priprava mnenja o ravni delovnih sposobnosti, znanj, delovnih navad in poklicnih interesov,
* pomoči pri sprejemanju lastne invalidnosti in seznanjanje o možnostih vključevanja v usposabljanje in delo,
* pomoči pri izboru ustreznih poklicnih ciljev,
* razvijanja socialnih spretnosti in veščin,
* pomoč pri iskanju ustreznega dela oziroma zaposlitve,
* analiza konkretnega delovnega mesta in delovnega okolja invalida,
* izdelava načrta prilagoditve delovnega mesta in delovnega okolja invalida,
* izdelava načrta potrebne opreme in sredstev za delo,
* usposabljanje na konkretnem delovnem mestu oziroma v izbranem poklicu,
* spremljanje in strokovna pomoč pri usposabljanju in izobraževanju,
* spremljanje invalida na delovnem mestu po zaposlitvi,
* sprotno ocenjevanje uspešnosti rehabilitacijskega procesa,
* ocenjevanje doseganja delovnih rezultatov invalidov in
* opravljanje drugih storitev zaposlitvene rehabilitacije.

Z namenom priprave predloga dopolnitve standardov in normativov zaposlitvene rehabilitacije, prilagojene za mlade, ki je obveznost projektnega partnerja, ki bo izvajal projekt koordinacije, je ena ključnih vsebin preizkušanje načina izvajanja storitev zaposlitvene rehabilitacije projektnih partnerjev, ki bodo izvajali projekte prehoda. Nekatere storitve bodo projektni partnerji, ki bodo izvajali projekte prehoda, testirali v okviru drugih vsebin, in sicer svetovanje, vzpodbujanje in motiviranje invalidov k aktivni vlogi (vsebina 3), priprava mnenja o ravni delovnih sposobnosti, znanj, delovnih navad in poklicnih interesov (vsebina 2), pomoč pri izboru ustreznih poklicnih ciljev (vsebina 2), pomoč pri iskanju ustreznega dela oziroma zaposlitve (vsebina 8), usposabljanje na konkretnem delovnem mestu oziroma v izbranem poklicu (vsebina 8), spremljanje invalida na delovnem mestu po zaposlitvi (vsebina 12). Ostale storitve bodo testirane v okviru teh vsebin. Izračun ur je pripravljen na podlagi standardov in normativov ter evalvacije preteklega projekta in obsega 13 ur.

1. **Sodelovanje s strokovnimi delavci strokovnih timov za zaposlitveno rehabilitacijo**

Za pripravo predlaga dopolnitve standardov in normativov zaposlitvene rehabilitacije za mlade, kar je dolžnost projektnega partnerja, ki bo izvajal projekt koordinacije, je ključno sodelovanje več različnih deležnikov, in sicer projektnega partnerja, ki bo izvajal projekt koordinacije, projektnih partnerjev, ki bodo izvajali projekte prehoda in strokovnih delavcev strokovnih timov za zaposlitveno rehabilitacijo. Kot izhaja iz evalvacije zaključenega projekta, so se strokovni delavci strokovnih timov za zaposlitveno rehabilitacijo vključevali v projekt predvsem pri izdelavi individualnega načrta podpore, pri načrtovanju delovnega preizkusa in usposabljanja ter pri poklicni orientaciji v delu, kjer svetovanje vključuje psihodiagnostična sredstva. V povprečju je bilo aktivnosti namenjeno med 1,1 in 2 urama na uporabnika. Za projekt Prehod mladih + se ocenjuje, da bo zadoščala 1 ura na uporabnika za uspešno izvedbo vsebine.

1. **Sodelovanje s svetovalnimi in strokovnimi delavci ter sodelavci na šolah ali drugih organizacijah, ki jih obiskujejo mladi s posebnimi potrebami ter izvedba delavnic za ozaveščanje in opolnomočenje šolskih svetovalnih delavcev za delo z mladimi s posebnimi potrebami glede možnosti vstopa na trg dela, s poudarkom na podpornih in zaščitnih zaposlitvah**

Uporabniki bodo vključeni v vzgojno izobraževalno ustanovo na nivoju primarnega, sekundarnega ali terciarnega izobraževanja. V evalvaciji zaključenega projekta in odzivu projektnih partnerjev po zaključku projekta[[1]](#footnote-2) je bilo izpostavljeno, da šolski svetovalni delavci niso specializirani za delo z mladimi s posebnimi potrebami oziroma mladimi z različnimi invalidnostmi ter so hkrati obremenjeni z drugimi delovnimi nalogami, zato se pogosto karierna orientacija izvaja v okrnjenem obsegu. Na podlagi prejetih odzivov je določena posebna vsebina za projektnega partnerja, ki bo izvajal projekt koordinacije, in sicer priprava delavnic za ozaveščanje in opolnomočenje šolskih svetovalnih delavcev za delo z mladimi s posebnimi potrebami glede možnosti vstopa na trg dela, s poudarkom na podpornih in zaščitnih zaposlitvah, ki jih bodo izvajali tudi projektni partnerji, zadolženi za projekte prehoda. Evalvacija zaključenega projekta je pokazala, da je bilo za vsebine sodelovanja s šolami v povprečju namenjenih med 3 in 3,2 uri na upravičenca. Glede na razširitev vsebin z obvezno izvedbo delavnic za šolske svetovalne delavce se predvideva, da bo potrebno višje število ur, in sicer 6 ur na uporabnika.

1. **Motiviranje in ozaveščanje staršev oz. skrbnikov uporabnikov za njihovo sodelovanje v prehodu**

Uporabniki bodo tudi mladoletni, zato je potrebno sodelovanje s starši, saj le ti predstavljajo oporo pri reševanju vsakodnevnih težav in pri sprejemanju pomembnih odločitev na življenjski poti otrok. Evalvacija zaključnega projekta je pokazala, da je bilo za to aktivnost v povprečno potrebnih med 3 in 4,6 ure. Ker je v projektu Prehod mladih + posebna pozornost namenjena predvsem mladostnikom, ki obiskujejo sekundarno izobraževanje se ocenjuje, da bodo 3 ure na uporabnike zadostovale za uspešno izvedbo vsebine.

1. **Sodelovanje z delodajalci z namenom izobraževanja s praktičnim delom ali usposabljanja uporabnika pri delodajalcu skladno z individualnim načrtom ter z namenom izoblikovanja mreže delodajalcev in sodelovanje pri pripravi skupne mreže delodajalcev**

Med ključne vsebine sodi sodelovanje z delodajalci, pri katerih se bodo uporabniki vključili v izobraževanja s praktičnim delom in usposabljanja. Glede na izobrazbo, sposobnosti in zmožnosti uporabnikov ter glede na njihove poklicne cilje in interese bodo projektni partnerji, ki bodo izvajali projekte prehoda, ustvarili mrežo delodajalcev, ki bodo uporabnikom omogočili izvedbo izobraževanj s praktičnim delom ali usposabljanj. Evalvacija zaključnega projekta je pokazala, da te vsebine niso bile zadostno naslovljene, saj je bilo sodelovanju v povprečju namenjeno zgolj med 0,4 do 1,2 uri na uporabnika. Ocenjujemo, da bo za uspešno izvedbo navedenih vsebin potrebnih 8 ur na uporabnika. Ure bodo namenjene iskanju ustreznih delodajalcev za posameznika, ustvarjanju mreže delodajalcev, vzpostavljanju stika z delodajalcem, predstavitvi vsebine in uporabnikov, opravljanju analiz delovnih mest in pripravi programa preizkusa, usposabljanja oziroma zaposlitve ter tudi svetovanju delodajalcu glede vzpostavljanja primernih delovnih razmer in ustreznega načina dela z uporabniki. V primeru, da število ur, ki se predvideva za uspešno izvedbo teh vsebin ne bo zadoščalo, se lahko uporabijo ure pod število 4, Preizkušanje izvajanja storitev zaposlitvene rehabilitacije, prilagojene za mlade.

1. **Sodelovanje projektnih partnerjev pri strokovnih izhodiščih in strokovnih vprašanjih pri prehodu mladih s posebnimi potrebami na trg dela in**
2. **Medsebojna komunikacija vseh projektnih partnerjev**

Namen projektov je tudi priprava dopolnitve standardov in normativov zaposlitvene rehabilitacije za mlade. Medsebojno sodelovanje in komunikacija vseh projektnih partnerjev je nujno potrebna, saj bodo sodelovali pri strokovnih izhodiščih in strokovnih vprašanjih. Glede na evalvacijo zaključenega projekta so za obe aktivnosti (8 in 9) namenili med 0,3 in 1 uro na uporabnika, kar je osnova za izračun potrebnih ur aktivnosti, in sicer 0,5 ure za vsako od aktivnosti, skupaj 1 ura na uporabnika.

1. **Administrativna dela, ki so povezana s projekti prehoda in poročanjem ministrstvu (npr. priprava mesečnih, polletnih, letnih in drugih obdobnih poročil na ravni projektnega partnerstva, priprava zahtevkov za izplačilo, ipd…)**

Pravila pri izvajanju projektov, financiranih iz evropskih sredstev, so jasna in vključujejo urejanje in vodenje dokumentacije uporabnikov, pripravo poročil, zahtevkov za izplačilo in druge dokumentacije. Upoštevajoč zahteve in evalvacijo zaključenega projekta je določeno minimalno število ur, potrebnih za administrativna dela, ki znaša 2 uri na uporabnika.

1. **Spremljanje uporabnika po izhodu iz projekta**

V zaključenem projektu v izračun SE spremljanje uporabnika po izhodu iz projekta ni bilo predvideno, kljub temu so izvajalci projekta izvajali tudi te vsebine, in sicer v povprečju med 0,5 do 4,2 uri na uporabnika. V evalvaciji zaključenega projekta je navedeno, da je s številom izhodov naraščalo tudi spremljanje uporabnikov. Na podlagi podatkov je bilo predlagano, da se spremljanje uporabnika upošteva pri nadaljnjem načrtovanju storitev oziroma pri umestitvi na sistemsko raven. Glede na kazalnik rezultata, ki spremlja udeležence, ki so po zaključku sodelovanja vključeni v izobraževanje s praktičnim delom ali usposabljanje pri delodajalcu v obsegu vsaj 10 delovnih dni po vsaj 4 ure na dan je pomembno, da izvajalec prehoda spremlja, svetuje ali nudi podporo uporabniku v obsegu 6 ur na uporabnika.

1. **Funkcionalno opismenjevanje uporabnikov**

Popolnoma nova vsebina, ki lahko poteka individualno ali skupinsko, glede na potrebe vključenih uporabnikov. Funkcionalna pismenost je v najširšem pomenu opredeljena kot razumevanje zapisanih in govorjenih besedil v besednem jeziku ter razumevanje sporočil, zapisanih s številkami. Pismenost mednarodne raziskave ocenjujejo na 3 področjih, in sicer besedilne, dokumentacijske in računalniške pismenosti.[[2]](#footnote-3) Besedilna pismenost obsega znanje in spretnosti, potrebne za razumevanje in uporabo informacij iz umetnostnih in neumetnostnih besedil; dokumentacijska pismenost vključuje znanje in spretnosti, potrebne za iskanje in uporabo informacij iz različnih obrazcev in dokumentov; računska pismenost pa zajema znanje in spretnosti, potrebne za uporabo računskih operacij, s števili, ki jih vsebujejo različni pisni nalogi. Funkcionalno pismenost je potrebno razumeti kot funkcionalno razumevanje vseh vrst besedil ter tudi kot sposobnost tvorjenja različnih besedil v različnih kontekstih. Delovna mesta zahtevajo različne spretnosti in znanja, tudi na ravni sporazumevanja. Višja raven funkcionalne pismenost pomeni višjo učinkovitost in večjo uspešnost na delovnem mestu.[[3]](#footnote-4) Mladim s posebnimi potrebami je potrebno omogočiti še dodatno funkcionalno opismenjevanje s ciljem boljših zaposlitvenih možnosti. Predvideva se, da bo 5 ur zadostovalo za uspešno izvedbo vsebine.

1. **Plačilo zavarovanja za primer poškodbe pri delu in poklicne bolezni, zavarovanja za primer invalidnosti in smrti, ki je posledica poškodbe pri delu ali poklicne bolezni za uporabnike, vključene v izobraževanje s praktičnim delom ali usposabljanje pri delodajalcu**

Za dosego kazalnika rezultata se zahteva vključitev uporabnikov v izobraževanje s praktičnim delom ali usposabljanje pri delodajalcu. Skladno s 17. členom Zakona o zdravstvenem varstvu in zdravstvenem zavarovanju morajo biti za poškodbo pri delu in poklicno bolezen zavarovani učenci in študentje pri praktičnem pouku, pri opravljanju proizvodnega dela oziroma delovne prakse ter otroci in mladostniki z motnjami v telesnem in duševnem razvoju ter otroci in mladostniki z nezgodno poškodbo glave in okvaro možganov pri praktičnem pouku ali na obveznem praktičnem delu. Strošek za plačilo zavarovanja za primer poškodbe pri delu in poklicno bolezen je v letu 2023 znašal 6,07 EUR/mesec in ga v okviru zaposlitvene rehabilitacije plača izvajalec zaposlitvene rehabilitacije. Skladno s tretjim odstavkom 20. člena Zakona o pokojninskem in invalidskem zavarovanju morajo biti za invalidnost in smrt, ki je posledica poškodbe pri delu ali poklicne bolezni obvezno zavarovani dijaki in študenti pri praktičnem pouku, pri opravljanju proizvodnega dela ali delovne prakse ter otroci in mladostniki z motnjami v telesnem in duševnem razvoju pri praktičnem pouku v podjetjih za usposabljanje ali na obveznem praktičnem delu. Pavšalni znesek za zavarovanje je v letu 2023 znašal 8,46 EUR/mesec in ga je v okviru zaposlitvene rehabilitacije poravnal izvajalec zaposlitvene rehabilitacije. Ker se predvideva vključevanje uporabnikov na izobraževanje s praktičnim delom ali usposabljanje tekom celotnega izvajanja projektov je znesek obeh obveznih zavarovanj zaokrožen navzgor na **15,00 EUR** in ga lahko izvajalci pridobijo zgolj za upravičence, ki se vključijo v izobraževanje s praktičnim delom ali usposabljanje pri delodajalcu. Izvajalec projekta prehoda v primerih izobraževanja s praktičnim delom ali usposabljanja pri delodajalcu stroške obveznih zavarovanj refundira delodajalcu. Dokazilo za refundacijo je Obrazec M12 in potrdilo o plačilu prispevka za zavarovanja, ki ga delodajalec predloži izvajalcu projekta prehoda.

**Skupno število ur in izračun vrednosti SE**

Evalvacija zaključenega projekta je pokazala, da je bilo v povprečju izvedenih med 31,4 in 37,0 ur na uporabnika, vendar se vse ure strokovnih delavcev niso beležile, saj so vpisovali zgolj ure, ki so jih opravili neposredno z uporabnikom. Glede na nove vsebine projekta Prehod mladih + se ocenjuje, da bo zadoščalo 63 ur na uporabnika za izvedbo vseh aktivnosti. Evalvacija zaključenega projekta je nadalje pokazala, da je od 2.071 vključenih uporabnikov 548 (26,46 %) takšnih, ki so se evidentirali kot neuspešni izhod, kar pomeni, da se po zaključku projekta niso zaposlili, prijavili na Zavod za zaposlovanje kot iskalci zaposlitve ali nadaljevali šolanje. V projektu Prehod mladih + je predviden le en uspešen izhod, in sicer osebe, ki bodo po zaključku sodelovanja vključene v izobraževanje s praktičnim delom ali usposabljanje pri delodajalcu. Predvideva se, da bo vsaj 24 % vključenih oseb imelo neuspešen izhod.

**Postopek uveljavljanja SE**

Izračunan skupni SE predstavlja obravnavo in izhod posameznika v izobraževanje s praktičnim delom ali usposabljanje pri delodajalcu, ki se uveljavlja v treh delih (SE A, SE B in SE C).

Projektni partnerji, ki bodo izvajali projekte prehoda za vsako enoto/uporabnika oz. vključenega posameznika uveljavljajo:

* ob vključitvi uporabnika v projekt prehoda SE A,
* SE B uveljavljajo po uspešnem izhodu uporabnika iz projekta, torej po zaključenem izobraževanju s praktičnim delom ali usposabljanju pri delodajalcu,
* v primeru neuspešnega izhoda uporabnika uveljavljajo SE C.

SE A se določi v višini 945,00 EUR za vključitev uporabnika v projekt.

Projektni partnerji bodo morali predložiti naslednji dokazili:

* obojestransko podpisan dogovor o vključitvi uporabnika v projekt prehoda;
* obojestransko podpisan individualni načrt.

Ob vključitvi mladoletne osebe bodo dogovor o vključitvi in individualni načrt morali podpisati tudi starši oz. skrbniki uporabnika.

SE B se določi v višini 960,00 EUR Projektni partnerji bodo morali predložiti naslednja dokazila:

* poročilo o poteku vključitve uporabnika v projekt prehoda in realizaciji individualnega načrta;
* potrdilo delodajalca o zaključenem izobraževanju s praktičnim delom ali usposabljanjem;
* dokazilo o refundaciji delodajalcu za plačilo zavarovanj, ki se v primerih več usposabljanj istega uporabnika uveljavlja le enkrat.

SE C se določi v višini 472,50 EUR za neuspešen izhod.

Projektni partnerji bodo morali predložiti naslednje dokazilo:

* poročilo o poteku vključitve uporabnika v projekt prehoda in realizaciji individualnega načrta z obrazložitvijo neuspešnega izhoda.

Izračun:

|  |  |  |  |  |
| --- | --- | --- | --- | --- |
| **Prehod mladih +** | | | | |
|  | **SKUPAJ** | **SE A** | **SE B** | **SE C** |
| **število ur** | **63** | **31,5 oz. 50%** | **31,5 oz. 50%** | **15,75 oz. 25%** |
| **ZAVAROVANJE** | **15,00 EUR** | **/** | **15,00 EUR** | **/** |
| **ZNESEK** | **1.905,00** | **945,00** | **960,00** | **472,50** |
| Št. vključitev |  | 2500 | 1900 | 600 |
| v % |  | 100 | 76 | 24 |
| Skupaj po SE A, B, C |  | 2.362.500,00 EUR | 1.824.000,00 EUR | 283.500,00 EUR |
| SKUPAJ | 4.470.000,00 EUR |  |  |  |

Št. zadeve: 5443-3/2024-2611-2 Podpisnik:

Mag. Andrejka Znoj

Datum: 19. 12. 2024 Generalna direktorica

1. Dopis Združenja izvajalcev zaposlitvene rehabilitacije v Republiki Sloveniji z dne 29. 3. 2023 ter z dne 28. 6. 2023 ter odzivi na delavnici, izvedeni s strani Ministrstva za delo, družino, socialne zadeve in enake možnosti z dne 25. 10. 2023. [↑](#footnote-ref-2)
2. KNAFLIČ, Livija, 2000: Opredelitev in merjenje pismenosti odraslih. Sodobna pedagogika 51/2. 8–21. [↑](#footnote-ref-3)
3. Povzeto po: <https://centerslo.si/wp-content/uploads/2015/10/24-Kranjc.pdf> [↑](#footnote-ref-4)